B4-0785, 0787, 0789 ja 0790/98

Päätöslauselma Kosovon tilanteesta

Euroopan parlamentti, joka

- ottaa huomioon aiemmat päätöslauselmansa Kosovon tilanteesta, erityisesti 12. maaliskuuta 1998 ((EYVL C 104, 6.4.1998, s. 216.)), 14. toukokuuta 1998 ((Kyseisen istunnon pöytäkirja, osa II, kohta 6.)) ja 18. kesäkuuta 1998 ((Kyseisen istunnon pöytäkirja, osa II, kohta 16.)) antamansa päätöslauselmat,

- ottaa huomioon neuvoston 13. heinäkuuta 1998 pitämän kokouksen ja yhteysryhmän 8. heinäkuuta 1998 pitämän kokouksen tulokset,

A. ottaa huomioon, että Jugoslavian liittovaltion joukkojen ja Kosovon albaanien välinen sota on vaatinut jo ainakin 300 kuolonuhria ja pakottanut noin 80 000 ihmistä hätäsiirtolaisiksi tai pakolaisiksi,

B. ilmaisee syvimmän huolensa jatkuvista ja yhä pahenevista Serbian poliisin erikoisyksikköjen, Jugoslavian armeijan yksikköjen ja puolisotilaallisten joukkojen harjoittamista, Kosovon väestöön kohdistuvista ihmisoikeuksien loukkauksista, etnisistä puhdistuksista ja äärimmäisen väkivaltaisesta hyökkäystoiminnasta,

C. painottaa jälleen kerran sitä, että kaikki nämä Serbian viranomaisten toimet uhkaavat erittäin vakavasti koko alueen ja erityisesti naapurivaltioiden ja lähialueiden rauhaa, turvallisuutta ja vakautta,

D. painottaa jälleen kerran sitä, että väkivallan käyttäminen poliittisen muutoksen saavuttamisen välineenä on ehdottomasti torjuttava, jotta Kosovon kriisiin voidaan löytää ratkaisu,

E. ottaa huomioon, että kaikki neuvoston ja yhteysryhmän diplomaattiset ponnistelut ja taloudelliset painostuskeinot, pakotteet mukaan lukien, ovat osoittautuneet toistaiseksi tehottomiksi,

F. painottaa jälleen kerran sitä, että Kosovon kriisi voidaan ratkaista hyväksyttävästi ainoastaan Belgradin vallanpitäjien ja Kosovon väestön edustajien välisen kattavan ja aidon, Kosovon tulevaa asemaa koskevan vuoropuhelun avulla, jossa tavoitteena on Kosovon erityisasema ja laaja autonomia Jugoslavian liittovaltion puitteissa, minkä lisäksi Kosovon väestöön kohdistetut hyökkäykset on lopetettava kokonaan ja Serbian poliisin erikoisjoukot ja armeijan yksiköt on vedettävä pois Kosovosta,

G. painottaa sitä, että Belgradin vallanpitäjien harjoittamien etnisten puhdistusten, brutaalin hyökkäystoiminnan ja vakauden järkyttämisen lopettamiseksi on harkittava kaikkia mahdollisia keinoja, ja että Euroopan unionin ja sen jäsenvaltioiden on osallistuttava aktiivisesti näihin toimiin,

H. ottaa huomioon, että kansainväliset diplomaatit ovat tarkkailumatkalla Kosovossa; painottaa sitä, että kansainvälisille tarkkailijoille on taattava vapaa ja rajoittamaton pääsy Kosovoon ja että alueelle on välittömästi perustettava ETYJ:n pysyvä edustusto,

I. painottaa myös sitä, että UNHCR:n ja Punaisen Ristin kansainvälisen komitean kaltaisille kansainvälisille humanitaarisille järjestöille on taattava vapaa ja rajoittamaton pääsy Kosovoon,

J. toteaa tyydytyksellä, että entisen Jugoslavian kansainvälisen sotarikostuomioistuimen syyttäjä on ilmoittanut - Euroopan parlamentin annettua asiasta suosituksia - kantanaan, että Kosovon tilanteessa on kyse aseellisesta konfliktista, joka kuuluu tuomioistuimen toimivaltaan,

K. katsoo, että Montenegron tasavalta tarvitsee tukea, sillä sen hallitus ja parlamentti pyrkivät kantamaan vastuuta tässä kriisissä;

1. Tuomitsee painokkaasti Serbian poliisin erikoisyksikköjen, Jugoslavian armeijan yksikköjen ja puolisotilaallisten joukkojen harjoittamat jatkuvat ja yhä lisääntyvät perustavien ihmisoikeuksien loukkaukset, etniset puhdistukset ja erittäin väkivaltaiset hyökkäykset Kosovon väestöä vastaan; ja tuomitsee edelleen kaikkien osapuolten väkivallan käytön;

2. Kehottaa Belgradin vallanpitäjiä välittömästi lopettamaan poliisin erikoisyksikköjen, Jugoslavian armeijan yksikköjen ja puolisotilaallisten joukkojen mielivaltaiset hyökkäykset Kosovon väestöä vastaan;

3. Kehottaa sekä Belgradin vallanpitäjiä että Kosovon väestön edustajia välittömästi luomaan ne välttämättömät olosuhteet, joissa Kosovon konfliktiin voidaan löytää poliittinen ratkaisu sen tulevaa asemaa koskevalla kattavalla ja aidolla vuoropuhelulla sekä kansainvälisten välitystoimien avulla, mahdollisesti järjestämällä kansainvälinen konferenssi;

4. Pitää myönteisenä neuvoston kantaa, jonka mukaan Serbian viranomaisten painostamista on edelleen kiristettävä, mutta kehottaa samaan aikaan neuvostoa ja jäsenvaltioita ryhtymään kaikkiin lisätoimiin, jotka katsotaan välttämättömiksi Belgradin vallanpitäjien harjoittamien etnisten puhdistusten, hyökkäystoiminnan ja vakauden järkyttämisen lopettamiseksi, ja kehottaa niitä toimimaan aktiivisesti sen hyväksi, että YK:n turvallisuusneuvosto tekee päätöksen, joka sallii mahdollisen sotilaallisen voiman käytön, mikä saattaa olla välttämätöntä edellä mainitun tavoitteen saavuttamiseksi; tukee sen vuoksi mahdollisen sotilaallisen intervention valmisteluja Naton/WEU:n puitteissa, tarkoituksena suojella Kosovon väestöä ja estää konfliktin leviäminen naapurivaltioihin;

5. Kehottaa neuvostoa tekemään vakuuttavan poliittisen aloitteen neuvotteluyhteyden aikaansaamiseksi osapuolten välille sekä muiden luottamusta synnyttävien toimien, kuten Kosovon lentokieltoalueen muodostamisen, täytäntöönpanemiseksi;

6. Kehottaa komissiota, neuvostoa ja jäsenvaltioita antamaan mahdollisimman täyden tukensa naapurivaltioille ja lähialueille, mukaan lukien tarvittaessa WEU:n ja Naton puitteissa suoritettava avustaminen alueen turvallisuuden ja vakauden takaamiseksi;

7. Kehottaa komissiota ja neuvostoa antamaan kaikkea tarvittavaa humanitaarista apua Kosovon väkivaltaisuuksien uhreille ja niitä paenneille ja kehottaa jäsenvaltioita lopettamaan pakolaisten ja turvapaikan hakijoiden palauttamisen Kosovoon, missä näiden suojelua ei voida taata;

8. Kehottaa neuvostoa ja jäsenvaltioita mahdollisimman nopeassa aikataulussa osallistumaan tarkkailijoiden lähettämiseen Kosovoon ja myötävaikuttamaan siihen, että Kosovoon perustetaan ETYJ:n pysyvä edustusto mahdollisimman pian; kehottaa konfliktin kumpaakin osapuolta varmistamaan alueella olevien kansainvälisten tarkkailijoiden turvallisuuden;

9. Antaa täyden tukensa Kosovossa ja sen ulkopuolella toimiville henkilöille ja järjestöille, jotka pyrkivät edelleen löytämään vuoropuhelun avulla poliittisen ratkaisun Kosovon konfliktiin;

10. Kehottaa puhemiestään välittämään tämän päätöslauselman komissiolle, neuvostolle, WEU:lle, Natolle, YK:n turvallisuusneuvostolle, Jugoslavian liittotasavallan ja Serbian presidenteille ja hallituksille sekä Kosovon väestön edustajille.